บริษัทได้ให้ความสำคัญต่อระบบการควบคุมภายใน
ซึ่งพนักงานทุกคนของบริษัทมีบทบาทและความรับผิดชอบร่วมกัน
โดยมีการกำหนดภาระหน้าที่ความรับผิดชอบ
อำนาจการดำเนินการในระดับบริหารและระดับปฏิบัติการไว้เป็นลายลักษณ์อักษรอย่างชัดเจน
ครอบคลุมถึงการควบคุมทางการเงิน การดำเนินงาน การบริหาร
การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง
เพื่อก่อให้เกิดความมั่นใจอย่างสมเหตุสมผลว่า
ผลสำเร็จของงานจะสามารถบรรลุวัตถุประสงค์ของบริษัท ดังนี้

1.  กลยุทธ์และเป้าหมาย ได้กำหนดไว้อย่างชัดเจน สอดคล้องและสนับสนุนพันธกิจ (Mission)
    ของบริษัท

2.  ผลการปฏิบัติงานบรรลุตามวัตถุประสงค์ที่กำหนดไว้
    โดยมีการบริหารทรัพยากรอย่างมีประสิทธิภาพและคุ้มค่า

3.  รายงานข้อมูลที่มีสาระสำคัญ ทั้งด้านการเงิน การบริหาร และการดำเนินงาน
    มีความถูกต้องเชื่อถือได้

4.  การดำเนินงานและการปฏิบัติงาน เป็นไปตามนโยบาย กฎ
    ระเบียบและข้อกำหนดที่สอดคล้องกับกฎหมายและข้อบังคับอื่นที่เกี่ยวข้องกับการดำเนินธุรกิจ

5.  มีความปลอดภัยของทรัพย์สิน บุคลากร รวมทั้งข้อมูลในระบบสารสนเทศ

6.  มีการกำกับดูแลและการบริหารจัดการที่เหมาะสมมีประสิทธิผล

7.  มีการปรับปรุงคุณภาพการปฏิบัติงานอย่างต่อเนื่อง

ในการประชุมคณะกรรมการบริษัท ครั้งที่ 1/2556 เมื่อวันที่ 27 กุมภาพันธ์ 2556
โดยมีคณะกรรมการตรวจสอบทุกท่านเข้าร่วมประชุมด้วย
คณะกรรมการบริษัทได้ประเมินระบบการควบคุมภายในของบริษัทจากการสอบทานการประเมินระบบการควบคุมภายใน
และจากการซักถามข้อมูลจากฝ่ายบริหาร
ผลการประเมินจากแบบประเมินความเพียงพอของระบบการควบคุมภายใน สรุปได้ว่า
บริษัทมีระบบการควบคุมภายในที่มีประสิทธิผลเหมาะสมเพียงพอ
จำแนกระบบการควบคุมภายในด้านต่างๆ ดังนี้

1.  ด้านองค์กรและสภาพแวดล้อม

บริษัทมีโครงสร้างองค์กร และสภาพแวดล้อมที่ส่งเสริมให้การปฏิบัติงานเป็นไปอย่างมีประสิทธิภาพ
และมีการควบคุมภายในที่เพียงพอ มีการแบ่งแยกหน้าที่ความรับผิดชอบของแต่ละฝ่ายอย่างแน่ชัด
เพื่อประโยชน์ในการติดตามตรวจสอบในการดำเนินงาน
บริษัทได้จัดทำคู่มือการปฏิบัติงานในหน่วยงานหลักและมีการปรับปรุงระบบงานย่อยเพื่อให้มีประสิทธิภาพที่รัดกุม
และลดการทำงานที่ซ้ำซ้อน เพื่อให้ทุกฝ่ายปฏิบัติงานภายใต้มาตรฐานเดียวกัน
นอกจากนี้ยังได้กำหนดเป้าหมายการดำเนินธุรกิจที่ชัดเจนในแต่ละปีโดยคำนึงถึงปัจจัยต่างๆ เช่น
ภาวะเศรษฐกิจ สภาพตลาดและสภาพการแข่งขัน
และมีการตั้งมาตรฐานการวัดผลงานไว้อย่างชัดเจน

  2. ด้านการบริหารความเสี่ยง

บริษัทได้มีการติดตามปัจจัยความเสี่ยงต่าง ๆ เช่น แนวโน้มการเปลี่ยนแปลงทางด้านภาษีอากร
อัตราแลกเปลี่ยน การเพิ่มขึ้นของราคาวัตถุดิบ และต้นทุนอื่น
เพื่อประเมินผลกระทบและเตรียมการให้ธุรกิจคงสภาพดำเนินการอยู่ได้
และได้มีการสื่อสารให้ผู้บริหารและพนักงานทราบถึงสถานการณ์โดยการประชุมพนักงานในหน่วยงานที่เกี่ยวข้อง
เพื่อสรุปสถานการณ์สภาพแวดล้อมและการดำเนินการของกิจการรวมทั้งปัจจัยความเสี่ยงที่จะมีต่อผลการดำเนินงาน
ต่อการขาย ต่อต้นทุนและการทำกำไรของบริษัทอย่างสม่ำเสมอ
ในแต่ละหน่วยงานผู้บริหารสูงสุดของหน่วยงานนั้นๆ
จะเป็นผู้รับผิดชอบงานการบริหารความเสี่ยงที่เกี่ยวข้องกับหน่วยงานของตน เพื่อหามาตรการป้องกัน
และบริหารความเสี่ยงให้อยู่ในระดับที่ปลอดภัยต่อกิจการและพนักงานที่องค์กรยอมรับได้
และไม่ส่งผลกระทบต่อการดำเนินงานของบริษัทเป็นสำคัญ

  3. ด้านการควบคุมการปฏิบัติงานของฝ่ายบริหาร

บริษัทกำหนดขอบเขต อำนาจหน้าที่ และอำนาจการอนุมัติของคณะกรรมการและฝ่ายบริหารตามลำดับ
ขั้นไว้อย่างชัดเจน
รวมถึงกำหนดอำนาจในการบริหารงานและอนุมัติรายการของแต่ระดับตามความเห็นชอบของคณะกรรมการบริหารและคณะกรรมการบริษัท
เพื่อให้มีความโปร่งใส ดูแลผลประโยชน์ให้แก่ผู้ถือหุ้นและผู้มีส่วนได้เสีย
และไม่ก่อให้เกิดความขัดแย้งทางผลประโยชน์และผลประโยชน์ทับซ้อน
ทั้งนี้ในการทำธุรกรรมกับผู้ถือหุ้นรายใหญ่ บุคคลที่เกี่ยวโยงกัน กรรมการ และผู้บริหาร
บริษัทได้มีมาตรการในการอนุมัติ โดยต้องผ่านที่ประชุมคณะกรรมการบริษัท
และผู้อนุมัติต้องไม่มีส่วนได้เสียในธุรกรรมดังกล่าว
โดยธุรกรรมนั้นต้องก่อให้เกิดผลประโยชน์สูงสุดสำหรับบริษัท

  4. ด้านระบบสารสนเทศและการสื่อสารข้อมูล

บริษัทมีการบริหารงานโดยนำระบบสารสนเทศที่สามารถเชื่อมโยงได้อย่างทั่วถึงทั้งองค์กร
ที่ทันสมัยและมีระบบการสื่อสารภายใน ภายนอกองค์กร ที่รวดเร็ว มีประสิทธิภาพ
เพื่อนำไปใช้เป็นข้อมูลในการตัดสินใจได้อย่างถูกต้องทันเวลา
มีระบบรักษาความปลอดภัยของข้อมูลและสารสนเทศที่มีประสิทธิภาพเพียงพอ
โดยมีระบบการจัดเก็บข้อมูลที่สามารถตรวจสอบความถูกต้องย้อนหลังได้
และได้มีการพัฒนาระบบสารสนเทศอย่างต่อเนื่อง
เพื่อสนับสนุนองค์กรให้มีความคล่องตัวและเพิ่มศักยภาพในระบบงานและตอบสนองต่อการเติบโตของบริษัทที่เห็นได้อย่างชัดเจน

บริษัทมีช่องทางการติดต่อสื่อสารที่มีประสิทธิภาพ ประสิทธิผล
สามารถติดต่อสื่อสารกันได้ทั่วถึงทั้งองค์กรโดยข้อมูลที่สำคัญจะถูกถ่ายทอดจากผู้บริหารระดับสูงลงสู่พนักงานได้อย่างรวดเร็ว
อีกทั้งมีช่องทางการสื่อสารจากพนักงานขึ้นตรงสู่ผู้บริหารระดับสูงได้อีกด้วย

5.  ด้านระบบการติดตาม

บริษัทมีระบบการประเมินและติดตามผลการดำเนินงานที่ดี เพื่อให้มั่นใจได้ว่า
มาตรการและระบบการควบคุมภายในนั้นมีประสิทธิผลอยู่เสมอ
สามารถตอบสนองต่อการเปลี่ยนแปลงได้อย่างเหมาะสม ทันเวลา
และบริษัทได้จัดให้พนักงานระดับหัวหน้างานมีการติดตามผลการปฏิบัติงานของผู้ใต้บังคับบัญชา
และยังจัดให้มีการตรวจประเมินผลการปฏิบัติงานโดยหน่วยงานตรวจสอบภายใน ทั้งนี้
ฝ่ายบริหารใส่ใจต่อการบริหารจัดการที่รวดเร็วและสัมฤทธิ์ผลตรงตามเป้าหมาย
สามารถรายงานผลต่อคณะกรรมการบริษัทอย่างชัดเจนและสม่ำเสมอ

คณะกรรมการตรวจสอบ แสดงความเห็นอย่างเป็นอิสระ
พิจารณาเห็นชอบต่อระบบการควบคุมภายในของบริษัท โดยทำหน้าที่พิจารณาการบริหารงาน
การดำเนินงานองค์กร ความเห็นชอบต่อรายงานทางการเงิน ให้คำปรึกษาต่างๆ
และประเมินงานตรวจสอบภายในของบริษัท
คณะกรรมการบริษัทบริหารจัดการองค์กรให้มีการปฏิบัติตามหลักการที่เหมาะสม
เพื่อให้มีการปฏิบัติงานสอดคล้องกฎระเบียบของตลาดหลักทรัพย์และตลาดหลักทรัพย์แห่งประเทศไทย
รวมถึงกฎหมายธุรกิจที่เกี่ยวข้อง

ผู้ตรวจสอบภายใน มีหน้าที่ในการปฏิบัติงานตรวจสอบภายใน
เพื่อให้บรรลุตามวัตถุประสงค์การควบคุมภายใน โดยคณะกรรมการบริหาร
และคณะกรรมการตรวจสอบ ร่วมพิจารณารายงานผลการตรวจสอบภายใน
ในสาระสำคัญอย่างเพียงพอ เพื่อให้มีระบบงานหรือกระบวนการทำงาน มีการจัดการอย่างเป็นระบบ
และมีประสิทธิภาพ
ทั้งนี้ผู้บริหารทุกส่วนงานมีส่วนร่วมในการพิจารณาวิธีการปรับปรุง/แก้ไขให้มีวิธีการปฏิบัติงานที่สอดคล้องนโยบายบริษัท
และมีระบบการควบคุมภายในที่เพียงพอ

ปี 2555 คณะกรรมการบริษัท พิจารณาความเพียงพอระบบการควบคุมภายในของบริษัท
จากการประเมินผลการควบคุมภายในทั้ง 5 ด้าน มีการจัดระบบการควบคุมภายในได้อย่างเพียงพอ
ไม่พบข้อบกพร่องใดหรือรายการผิดปกติใดที่มีสาระสำคัญ โดยการกำหนดหลักการบริหารที่ชัดเจน
รายงานผลการดำเนินงานอย่างสม่ำเสมอ และการติดตามผลอย่างต่อเนื่อง การวิเคราะห์ข้อมูล
เพื่อประเมินความเสี่ยงในด้านต่างๆได้อย่างเพียงพอ
สามารถควบคุมและดูแลความเสี่ยงให้อยู่ในระดับที่ยอมรับ
รวมถึงข้อมูลสารสนเทศมีการสื่อสารภายในองค์กรได้รวดเร็ว
สนับสนุนกระบวนการปฏิบัติงานได้อย่างมีประสิทธิภาพ
อีกทั้งมีแนวปฏิบัติงานที่ชัดเจนสร้างความมั่นใจในการดำเนินธุรกิจของบริษัทให้บรรลุวัตถุประสงค์ที่กำหนด
และมีระบบการควบคุมภายในที่เพียงพอ